Papersnake/gushiwen huggingface dataset:
鹧鸪天（陈公密出侍儿素娘，歌紫玉箫曲，劝老人酒。老人饮尽因为赋此词）
苏轼（宋代）

笑捻红梅亸翠翘。扬州十里最娇饶。夜来绮席亲曾见，撮得精娇滴滴娇。

娇后眼，舞时腰。刘郎几度欲魂消。明朝酒醒知何处，肠断云间紫玉箫。
十月六日儿子祖荫试周
潘曾绶（清代）

古人重试周，将以观所取。今日陈晬盘，珍玩列左右。

一手笔如陈，一手印如斗。高堂笑颜开，谓可昌厥后。

庭前罗众宾，门外贺羊酒。争看石麒麟，光气满户牖。

我细号能文，落笔颇不苟。侍父来京师，谬誉溢人口。

屈指今再试，依旧青毡守。立身何艰难，世业惭自负。

置儿膝上嬉，持杯慰吾妇。吾儿眉眼清，聪明渠自有。

吾儿头角高，定可卜寿考。传家有赐书，责之三不朽。
偈六十三首
释道宁（宋代）

全提要妙，三藏绝诠。
海印舒光，该罗法界。
有情无情，炳然应现。
有时南州北郡，买卖交关。
有时看风把柁，顺水行船。
有时酒肆茶坊，迎宾待客。
有时投壶走马，歌笑围棋。
种种多般，要源流出。
玄关瞥转，大用现前。
一概无私，平等大道。
始知诸佛转法轮，群生解差别。
目击便归来，秤鎚浑是铁。
如斯告报，正属化门，
不犯锋楞。善吉岩前草不生，
侨尸谩把天花散。
代胡僧留别
刘言史（唐代）

此地缘疏语未通，归时老病去无穷。

定知不彻南天竺，死在条支阴碛中。
次韵郑检法与胡教授论诗
项安世（宋代）

古诗亡狗曲，新样入桑间。
论稍经坡谷，人方敬杜颜。
天机转杼轴，僧衲忌烂斑，
妙处无多洩，从来造物悭。
冯户部员外父荣寿诗
罗玘（明代）

报道过徐闻，皇皇龙凤文。老刚缘子贵，禄幸自天分。

春酒屠苏气，宫花锦绣云。茫茫孤屿上，千里寄书勤。
尚书令魏国忠宪韩公挽词 其二
文彦博（宋代）

出入三朝共，周旋四纪同。论交最知我，经世独推公。

观水惊川逝，升堂失栋隆。悲怀与声泪，远寄绋讴中。
次韵答任仲微
黄庭坚（宋代）

伯氏文章足起家，雁行唯我乏芳华。
不堪黄绶腰铜印，只合清江把钓车。
缩项鱼肥炊稻饭，扶头酒熟卧芦花。
吴儿何敢当伦比，或有离骚似景差。
游雁荡山八首·赠东庵约公
徐照（宋代）

白发白髭须，僧年八十余。
已成重阁在，别置一庵居。
客喜逢煎茗，童寒免灌蔬。
小师南北去，近日各无书。
句
李伯先（宋代）

一门萃忠孝，竹锦写家声。
九月八日戏作两绝句示妻子 其二
陈与义（宋代）

小瓮今朝熟，无劳问酒家。重阳明日是，何处有黄花。
流香涧
陈颢（元代）

泉脉来何许，萦回下曲塘。雨过平涨绿，花落暗流香。

石面凝春暖，松根漱晚凉。高歌濯缨客，何必问沧浪。
访张茂才时甫不值
硕篽（明代）

寻君复不遇，长啸出林间。
草满池中水，蓬高屋外山。
夕阳看鸟尽，秋色任云闲。
爱尔幽居好，归来亦闭关。
宿崇圣院
彭应求（宋代）

公程无暇日，暂得宿清幽。
始觉空门客，不生浮世愁。
温泉喧古洞，寒磬度危楼，
徹晓都忘寐，心疑在沃洲。
吴尉东阁西亭
刘过（宋代）

袭桂行香径，朱栏稍转西。
水风飕石冷，云月堕檐低。
棋败深杯罚，诗豪健笔题。
舞忙钗鬓乱，更为捧柔荑。
七夕曲
王建（唐代）

河边独自看星宿，夜织天丝难接续。
抛梭振镊动明珰，为有秋接眠不足。
遥愁今夜河水隔，龙驾车辕鹊填石。
流苏翠帐星渚间，环佩无声灯寂寂。
两情缠绵忽如故。复畏秋风生晓路。
幸回郎意且斯须，一年中别今始初。
明星未出少停车。
东庄十八景为匏庵先生赋 其九 朱樱径
吴俨（明代）

细雨红初熟，薰风绿满林。采时留几颗，明日饲山禽。
游丹砂寺
陈周礼（清代）

几曲横塘路，寻游到上方。侵阶芳草绿，落壁燕泥香。

佛貌依山古，钟声带月长。名心此俱寂，幽兴托空王。
送吴叔举主簿往清江受纳秋苗
王庭圭（宋代）

田头作谷催入场，一半白著输官仓。庐江主簿喜怀檄，放船椎鼓开帆樯。

萧滩老农公事毕，夹道欢呼罗酒浆。笑言归去唤妻子，今年租米两平量。
玉照堂观梅二十首
张镃（宋代）

苍帝妃嫔总素装，胜游常是遍江乡。
玉楼谪堕迟归去，冷淡工夫笑我忙。
扇铭
傅毅（两汉）

翩翩素圆，清风载扬。君子玉体，赖以宁康。冬则龙潜，夏则凤举。

知进知退，随时出处。
百媚娘（双调）
张先（宋代）

珠阙五云仙子。未省有谁能似。百媚算应天乞与，净饰艳妆俱百。若取次芳华皆可意。何处比桃李。

蜀被锦纹铺水。不放彩鸳双戏。乐事也知存后会，争奈眼前心里。绿皱小池红叠砌。花外东风起。
咏史下·杨修
陈普（宋代）

簏中是绢不能知，妄把聪明察色丝。
五等人偷皆扫地，多文好学欲何为。
宁国奉圣寺有许浑旧题
释居简（宋代）

题擅玉台宾，山名益著闻。禽珍腾逸响，草异荐奇芬。

壁可曾留锡，檐栖欲去云。尘嚣避三舍，不度碧溪濆。
丁酉五月郭守恩战殁武戡走入壁守恩勇将有智略
刘敞（宋代）

敌兵得汉巧，五月战西河。壮士平原死，孤城杀气多。

犹闻疏勒守，无复鲁阳戈。不反东流水，滔滔奈尔何。
至灌口过索桥入新都县
陈琏（明代）

因寻灌县都江堰，出郭西行百里遥。舂米闲观水作碓，渡溪惊见索为桥。

茶芽雨后家家有，竹笋春来处处饶。试上鸡鸣台上望，青城山色翠岧峣。
赠湖州康半刺 其一
沈守正（明代）

吴兴旧事足弦歌，争比康侯义问多。地尽鄣西开化日，天移闽海作恩波。
满江红·山居即事
辛弃疾（宋代）

几个轻鸥，来点破、一泓澄绿。更何处、一双鸂鶒，故来争浴。细读离骚还痛饮，饱看修竹何妨肉。有飞泉、日日供明珠，三千斛。
春雨满，秧新谷。闲日永，眠黄犊。看云连麦垄，雪堆蚕簇，若要足时今足矣，以为未足何时足。被野老、相扶入东园，枇杷熟。
新都驿远平轩
刘望之（宋代）

霜晴木落送归鞍，袖手微吟此慰颜。
胜欲凭栏招白鸟，更烦剪树出青山。
晚悲薄禄非三釜，赖许清诗见一斑。
看到远平才得恨，我宁归卧尺椽间。
蒙阴晓雪
玄烨（清代）

一片寒云向晓封，雪花应候慰三农。马蹄碎踏琼瑶路，隔断蒙山顶上峰。
如梦令·半世随波从众
王恽（元代）

半世随波从众。几被狙翁调弄。富贵苦相谩，一枕槐根春梦。春梦。春梦。况复此身无用。
唐铙歌鼓吹曲十二首·其四
柳宗元（唐代）

泾水黄，陇野茫。
负太白，腾天狼。
有鸟鸷立，羽翼张。
钩喙决前，钜趯傍。
怒飞饥啸，翾不可当。
老雄死，子复良。
巢岐饮渭，肆翱翔。
顿地紘，提天纲。
列缺掉帜，招摇耀鋩。
鬼神来助，梦嘉祥。
脑涂原野，魄飞扬。
星辰复，恢一方。
内阖钱公宠惠高丽扇以梅州大纸报之仍赋诗
孔武仲（宋代）

昨夜秋风来户庭，残灯闪灭微凉生。
得公团扇未及用，挂向空堂神骨清。
但将远趣醒耳目，不独暑月排歊蒸。
惭当厚意无以报，前诗空说玖与琼。
漆箱犹有南中纸，阔似棋枰净如水。
传闻造之自梅州，蛮奴赤脚踏溪流。
银波渗彻云蟾髓，入轴万杵光欲浮。
收藏终恐非吾物，宝剑银钩有时失。
不如包卷归文房，钱公家世能文章。
五日京兆聊尔耳，归步金銮上玉堂。
玉堂不复知吏事，紫橐华簪奉天子。
凤阁曾观思涌泉，谪仙今振辞如绮。
不似冷官太苦辛，吟哦风月愁山鬼。
桃花残后慨然有作
戴韫玉（清代）

转眼残红覆水浔，可怜结子未成阴。沿流不是轻阴薄，春雨春风力不禁。
幽居
陆游（宋代）

放翁家山阴，其贫盖一国。
骨相异虎头，祠禄真鸡肋。
有米薪未具，坐待至曛黑。
躬耕岂所难？一饱非尔力。
偶成
李若水（宋代）

自怜畴昔抱痴顽，不惯黄埃日跨鞍。
荒径露霑旗尾润，幽窗尘锁笔头乾。
半林残照人烟晚，一笛秋风雁影寒。
还有田园得归去，谁能俯首缚微官。
涌月僧楼
赵希桐（宋代）

百尺阑干右栎林，乱山如浪翠痕深。
冰轮飞上光犹湿，照破西来一片心。
又六噫
文天祥（宋代）

飚风起兮海水飞，噫。
文武尽兮火德微，噫。
鹰鸇相击兮靡所施，噫。
鸿秸欲举兮将安归，噫。
櫂歌中流兮任所之，噫。
狈抱春秋兮莫我知，噫。
临江仙（寿刘教）
刘辰翁（宋代）

闻道城东鹤会，欣然一笑乘风。不知一鹤在墙东。神仙人不识，未始出吾宗。

弟子有年于此，先生之道如龙。碧桃花子落壶中。化为三五粒，元是北边松。
效赵学士体成口号十章献开府太师
司马光（宋代）

归来甫可及春残，丞相频邀赏牡丹。
远处名园多不到，樽前日献百余盘。
念奴娇·高堂素壁
冯取洽（宋代）

高堂素壁，漫生绡十幅，图张消暑。不奈火云烧六合，逃也略无逃处。小派秋声，巨籭凉点，吸欻来何许。故人词翰，此时飞落蓬户。何幸一笑掀髯，停杯浩唱，三叹遗音古。雪碗冰瓯无表里，更贮三危鲜露。咀咽生香，清寒入梦，展转忘宵曙。对床误喜，与君同听风雨。
至正戊戌春季道莆过方遂初县丞翌日至兴化邑访邑长实达道醉中偶作
林弼（明代）

夜宿县丞家，朝过邑长衙。故人频劝酒，醉客急呼茶。

云薄见春树，山深留晚花。董园犹在望，新雨足桑麻。
乐土
邓云霄（明代）

信美山川粤峤边，得生南国胜生天。园林雨过催时果，朝夕潮来进海鲜。

浅试凉温真化日，平分水旱总丰年。任君累月为高会，未了何曾一日钱。
平江送连亨叟赴省
陈藻（宋代）

吾庐元在亮功坊，祖母东街家姓张。
舅翁官小先富强，有子破姓开书堂。
我随表伯学文章，忽然好怪不好常。
走师月鱼舍莆阳，三山士子厌我狂。
避我谈吐如簸糠，北郭先君吴讳骧。
姨弟余入京朝行，惟此二人见科场。
期我前列每参商，面嗔考官识未长。
我因随老客他乡，一钱亦欠真空囊。
君出观池游上庠，长洲适值日同房。
我忆东街往事详，得君情话胜琼浆。
百杯饮我何以偿，欲饯一醉难赊尝。
虽然旅困颜无光，狂言欲发藉激昂。
自矜到此亦可伤，末篇听我送行装。
临轩策试亮阴妨，首擢南宫丹桂芳。
奉常格法经先扬，亚魁谁赋非君当。
占牌前引归骑忙，蓝袍色映萱草苍。
美人二八宫样妆，阀阅贵盛金多藏。
爱君坦腹羲之床，红紬扇鼓迎新郎。
我还尽糶箪食粮，赛君痛饮寻歌娼。
莫学浅夫唾把羊，傲岸贺客峻门墙。
和曾英发见寄二首 其一
王庭圭（宋代）

闻君要了官中事，了事君今竟作痴。陋巷端能一瓢足，虚名何用四方驰。

开帘璧月夜生海，下笔冰蚕细吐丝。想得诗成有新句，池塘草入梦中思。
初到忠州登东楼，寄万州杨八使君
白居易（唐代）

山束邑居窄，峡牵气候偏。林峦少平地，雾雨多阴天。

隐隐煮盐少，漠漠烧畬烟。赖此东楼夕，风月时翛然。

凭轩望所思，目断心涓涓。背春有去雁，上水无来船。

我怀巴东守，本是关西贤。平生已不浅，流落重相怜。

水梗漂万里，笼禽囚五年。新恩同雨露，远郡邻山川。

书信虽往复，封疆徒接连。其如美人面，欲见杳无缘。
念奴娇（寿程致政）
吴儆（宋代）

凉生秋早，正梧桐院落，风清月白。帘卷香凝人笑喜，应是瀛洲仙谪。云绕画梁，花明彩服，中有人华发。恩袍蓝绿，高年况已逾百。最是有子宜家，兰阶方竞，珠履延佳客。好唤凌波来洛浦，醉促霓裳仙拍。玉井开莲，金茎承露，莫惜金尊侧。试占弧兆，祥光已映南极。
寄衣曲
张耒（宋代）

秋风西来入庭树，攀条正念征人苦。
空窗自织不敢任，鸣机愁寂如鸣橹。
练成欲裁新丝香，抱持含愁叔姑堂。
别来不见衣觉窄，试比小郎身更长。
偈十三首
释慧空（宋代）

雪峰禅，无星子，
只见升堂打鼓。赚得大众上来，
近日山中有虎。长至令晨，
颠言倒语。
应朋来临别索题存耕旧隐图
戴奎（明代）

忆昔百丈岩前游，泊船去登湖上楼。天清野旷一凝望，锦屏森列当前头。

中见苍厓拔地起，绝怜嘉木连云稠。䆗窱回溪出僧宇，参差危壑生悬流。

人言此地倘归隐，布衣便欲轻公侯。茆屋春深薜荔长，石栏路绕丛篁幽。

长镵茯苓静可斸，空林柿叶寒仍收。回头世事忽如猬，廿年误向红尘里。

不知何日继追寻，每忆此山劳梦寐。应君示我新画图，开卷中堂起烟雾。

摩挲浓墨思旧经，却似登楼看山处。君谓松根即故庐，一榻左右俱图书。

沙田水足牛力壮，归耕试论今何如。
即心是佛颂
张伯端（宋代）

佛即心兮心即佛，心佛从来皆妄物。
若知无佛复无心，始是真如法身佛。
法身佛，没模样，
一颗圆光含万象。无体之体即真体，
无相之相即实相。非色非空非不空，
不动不静不来往。无异无同无有无，
难取难舍难听望。内外圆通到处通，
一佛国在一沙中。一粒沙含大千界，
一个身心万个同。知之须会无心法，
不染不滞为净业。善恶千端无所为，
便是南无及迦叶。
和张寺丞功父八绝句
杨万里（宋代）

湖边花底旧论诗，再要寻盟今若为。
道是莺啼无点泪，教莺闻此也垂洟。
江城子 记梦
顾太清（清代）

烟笼寒水月笼沙。泛灵槎。访仙家。一路清溪双桨破烟划。

才过小桥风景变，明月下，见梅花。

梅花万树影交加。山之涯。水之涯。淡宕湖天韶秀总堪夸。

我欲遍游香雪海，惊梦醒，怨啼鸦。
雨中过严州与张时祯通判同年叙别
程敏政（明代）

石梯如画带江楼，喜遇看花旧俊游。十四年来情不尽，东风吹雨上官舟。
千秋岁·欢盈万屋
佚名（宋代）

欢盈万屋。声杂当庭竹。腾宝篆，辉银烛。东君将到处，祗隔邮亭宿。谁知道，此时诞个人如玉。红叶题宫墨。流入人间曲。天香在，犹芬馥。满斟眉寿醑，共劝千龄福。情未足，来朝更把酴酥祝。
乞留草赠路倅 其一
徐积（宋代）

膝上已无三尺桐，门前更少两株柳。唯有庭芜似野风，告留且伴东皋叟。
忆旧游寄谯郡元参军
李白（唐代）

忆昔洛阳董糟丘，为余天津桥南造酒楼。
黄金白璧买歌笑，一醉累月轻王侯。
海内贤豪青云客，就中与君心莫逆。
回山转海不作难，倾情倒意无所惜。
我向淮南攀桂枝，君留洛北愁梦思。
不忍别，还相随。
相随迢迢访仙城，三十六曲水回萦。
一溪初入千花明，万壑度尽松风声。
银鞍金络到平地，汉东太守来相迎。
紫阳之真人，邀我吹玉笙。
餐霞楼上动仙乐，嘈然宛似鸾凤鸣。
袖长管催欲轻举，汉东太守醉起舞。
手持锦袍覆我身，我醉横眠枕其股。
当筵意气凌九霄，星离雨散不终朝，分飞楚关山水遥。
余既还山寻故巢，君亦归家渡渭桥。
君家严君勇貔虎，作尹并州遏戎虏。
五月相呼渡太行，摧轮不道羊肠苦。
行来北凉岁月深，感君贵义轻黄金。
琼杯绮食青玉案，使我醉饱无归心。
时时出向城西曲，晋祠流水如碧玉。
浮舟弄水箫鼓鸣，微波龙鳞莎草绿。
兴来携妓恣经过，其若杨花似雪何！
红妆欲醉宜斜日，百尺清潭写翠娥。
翠娥婵娟初月辉，美人更唱舞罗衣。
清风吹歌入空去，歌曲自绕行云飞。
此时行乐难再遇，西游因献《长杨赋》。
北阙青云不可期，东山白首还归去。
渭桥南头一遇君，酂台之北又离群。
问余别恨今多少，落花春暮争纷纷。
言亦不可尽，情亦不可及。
呼儿长跪缄此辞，寄君千里遥相忆。
香闺十咏 其五 凌波袜
张玉娘（宋代）

天孙夜半剪云罗，翠幄春分巧思多。一束金莲微印月，香尘不动步凌波。
鸳鸯湖上曲
黄玠（元代）

妾本鸳鸯湖上女，能弹琵琶作莺语。与郎相见得郎欢，床头黄金用如土。

黄金用尽遂不归，妾身憔悴将何依。可怜徘徊花上月，为郎沽酒典春衣。

春衣典却妾无怨，后夜花开无可典。寄谢悠悠世上儿，人生虽乐有贫时。
寄和张肖眉师黄河堤上作
孙诒经（清代）

旅况知何似，征途忆远行。河流千里曲，风饱一帆轻。

落落曾吾素，劳劳感客程。天涯怀旧侣，今夜月同明。
又似前人
陈著（宋代）

薄俗交朋赴字斜，可人一见只惊嗟。
心凭实地应多事，诗引清风归一家。
休看马头秋后叶，自培门里岁寒花。
何时相接从容步，遍历山巅与水涯。
登仙人掌山
徐元杰（宋代）

山名仙掌足盘桓，未醉黄花半日閒。
更上一层高着眺，此身拟可透天关。
邢君才旧宅三怪诗
铁铫（唐代）

昔日炎炎徒自知，今无烽灶欲何为。

可怜国柄全无用，曾见家人下第时。
栾游原
李复（宋代）

重冈带南山，起伏波涛惊。
古原枕隑洲，森爽东西横。
阴宿忽自开，秦川一半明。
莫动兴废悲，惟喜禾黍晴。
送同知黄岩事林起宗满归二首 其一
陈德永（元代）

浮云暮南征，游子思故乡。官清甘旨少，有母不得将。

昨夜梦倚门，揽衣起彷徨。翩然忽复去，水远三山长。
谢子瞻尚书惠墨端溪砚二首 其二 端溪砚
范祖禹（宋代）

端溪清冥几千尺，玄潭喷云嘘紫石。层空飞溜泻珠玑，太古阴崖摧霹雳。

剪裁岩屏作风字，琢磨水镜成月魄。似闻松上飕飕声，一洗尘埃倾七泽。

先生每思穷禹穴，东叱天吴挂帆席。山祗水若献幽宝，赠我不啻千金璧。

玉堂金井汲寒泉，坐视青天浸虚碧。岂知来从海峤外，鸟道穿云下绝壁。

嗟我本是山中人，惭无词藻对卿客。乡人子云思奇苦，终老汉庭长执戟。

至今旧宅有墨池，何怪著书玄尚白。行当提携返敝庐，更广牢愁吊遗迹。
玄览堂
张羽（明代）

亹亹游气运，森森万有罗。窅然玄中求，理一非有他。

存心冥灵府，洗胎濯百邪。众妙体常寂，岂知形迹多。

譬彼明月轮，总揽诸山河。团团霄中澄，默默至幽遐。

又如大海渊，潜凝韬众瑕。中有径寸珠，炯炯曜玉葩。

间黑归明月，应感无偏颇。高观众甫表，不乐将如何。
感事示儿孙
陆游（宋代）

人生读书本余事，惟要闭门修孝悌。
畜豚种菜养父兄，此风乃可传百世。
我闻长安官道傍，至今人指魏公庄。
北方俗厚终可喜，一字不识勤耕桑。
晓起
韦骧（宋代）

落月光微暝霭收，一轩潇洒旅怀幽。湘君山外波涛晓，麋子城边草木秋。

俗吏区区易情倦，古人皦皦志空求。且希月廪从官给，仰事孤亲洁膳羞。
监试莲花峰
刘得仁（唐代）

太华万馀重，岧峣只此峰。当秋倚寥泬，入望似芙蓉。

翠拔千寻倚，青危一朵秾。气分毛女秀，灵有羽人踪。

倒影侵官路，流香激庙松。尘埃终不及，车马自憧憧。
将为南行陪尚书崔公宴海榴堂
许浑（唐代）

朝宴华堂暮未休，几人偏得谢公留。
风传鼓角霜侵戟，云卷笙歌月上楼。
宾馆尽开徐稚榻，客帆空恋李膺舟。
谩夸书剑无知己，水远山长步步愁。
再和时可二首 其二
陈渊（宋代）

甲子公今不记句，磻溪垂钓岂其人。安心有道年年健，出语无尘字字新。

斗智莫争三十里，贪生何用八千春。直须准备新年醉，无地容锥未是贫。
水调歌头 其二 送赵帅镇成都
蔡戡（宋代）

拥节出闽峤，易镇上岷山。东西崄岨，分陕初不在荣观。

痛念两河未复，独作中流砥柱，屹若障狂澜。极目神京远，百万虎貔闲。

趁良时，摅豹略，勇声欢。风飞雷厉，威行逆虏胆生寒。

汉寝周原如旧，一扫腥膻丑类，谈笑定三关。认取投机会，莫作等闲看。
九日同修能凤仪游九峰寺 其一
沈守正（明代）

门外白衣来者谁，山行约客且犹夷。蓝堆翠拥如前日，风厉云悠自一时。

古寺久荒存梗槩，寿藤似草作玄之。沿溪落日频吹帽，何事龙山遍入诗。
摘得新 其四 松云馆
吴绮（清代）

溪南好，松云带翠微。百尺帘栊红日早，四窗屏障碧山围。

遍倚欲忘归。
病鸱
韩愈（唐代）

屋东恶水沟，有鸱堕鸣悲。青泥掩两翅，拍拍不得离。

君童叫相召，瓦砾争先之。计校生平事，杀却理亦宜。

夺攘不愧耻，饱满盘天嬉。晴日占光景，高风恣追随。

遂凌鸾凤群，肯顾鸿鹄卑。今者命运穷，遭逢巧丸儿。

中汝要害处，汝能不得施。于吾乃何有，不忍乘其危。

丐汝将死命，浴以清水池。朝餐辍鱼肉，暝宿防狐狸。

自知无以致，蒙德久犹疑。饱入深竹丛，饥来傍阶基。

亮无责报心，固以听所为。昨日有气力，飞跳弄藩篱。

今晨忽径去，曾不报我知。侥幸非汝福，天衢汝休窥。

京城事弹射，竖子不易欺。勿讳泥坑辱，泥坑乃良规。
念奴娇
葛长庚（宋代）

寄言天上，石麒麟、化作人间英物。醉拥诗兵驱笔阵，百万词锋退壁。世事空花，赏心泥絮，一点红炉雪。识时务者，当今惟有俊杰。
我本浩气天成，才逢知己，便又清狂发。富贵于我如浮云，且看云生云灭。羊石论交，鹅湖惜别，别恨多于发。共君千里，登楼何患无月。
试诸葛生笔因书所怀寄诸弟 其四
彭汝砺（宋代）

自别番江夜，还移楚水春。寄声何草草，流诲已谆谆。

世路文章贵，人生手足亲。杜诗贾马赋，数数寄鱼鳞。
晓行巴峡
王维（唐代）

际晓投巴峡，馀春忆帝京。
晴江一女浣，朝日众鸡鸣。
水国舟中市，山桥树杪行。
登高万井出，眺迥二流明。
人作殊方语，莺为故国声。
赖多山水趣，稍解别离情。
西园月夜醉作短歌二阕
王令（宋代）

醉眼不识天，疑是高帐幙。
忿月喝不住，起欲取绳缚。
谁令吾不饮，饮剧始知乐。
若令东海解醉人，吾亦去取北斗酌。
马同槽
洪亮吉（清代）

声嘈嘈，马腾槽。火炎炎，龙上天。去年秉黄钺，今年加九锡。

龙旗十二旒，天子在顷刻。桃花源，武陵船。问魏与晋何茫然。
穆陵关北逢人归渔阳
刘长卿（唐代）

逢君穆陵路，匹马向桑乾。
楚国苍山古，幽州白日寒。
城池百战后，耆旧几家残。
处处蓬蒿遍，归人掩泪看。
送郑祭酒得宫观还乡
邹浩（宋代）

闽中男子多儒衣，龙骧虎视惟四夔。门前蓬藋老风雨，籍籍声名天下驰。

尔来半作古人去，亦或霜鬓甘伏雌。独随日月上星斗，即今先生侍丹墀。

先生胸次真武库，无所不有世莫窥。早年剖符勤抚字，晚年赐环妙论思。

朝廷远览得治本，务先长育英豪姿。凌云大厦岂一木，要在钜细皆其宜。

先生彬彬揭模楷，仰膺帝可端为师。鸾飞凤举遍台阁，辟雍祭酒终不移。

下帷庄坐对沉燎，诸生自耻专浮词。斯文与天共澄霁，肃驾圣域无多岐。

他时合抱挽梁栋，论功较德谁高卑。先生胡不长风宪，豺狼在念略狐狸。

坐令饮恨深发喜，簪缨无复藏奸欺。先生胡不同翰墨，形容尧仁晓天涯。

鲁官典诰从此复，大哉王言非寄私。先生胡不秉枢极，以道揆事如蓍龟。

河防民役有定论，简拔贤俊去嫌疑。吏员一一底乃绩，二虏拜手受指撝。

东西南北几万里，匹夫匹妇违寒饥。人言太平亦无象，但见父老同儿嬉。

胡为五湖入清梦，忽焉幽兴落武夷。千钧一发谁挽得，径约赤松歌紫芝。

长安车马竞回首，颇似巨源辞位时。通德高门想如昨，溪风旦暮犹有期。

冷然杖屦远俗物，此心惟许江鸥知。巍巍北辰拱天子，还淳直欲跻皇羲。

人才未登常侧席，鹤书每每空山茨。金瓯况复旧名氏，只恐先生难自怡。
题金山雄跨亭
江定斋（宋代）

漠漠杨花满渡头，东方助我作山游。
凌空地势欲吞海，绕寺渡声长带秋。
远近烟光分岸色，高低塔影浸江流。
栏干倚遍无穷思，频唤吟杯洗□愁。
三姝媚
杜良臣（宋代）

花浮深岸树。迎新曦窗影，细触游尘。映叶青梅，记共折南枝，又及尝新。驻屐危亭，烟墅杳、风物撩人。虹外斜阳留晚，莺边落絮催春。

心事应辜桃叶，但自把新诗，偏写修筠。恨满芳洲，倩晚风吹梦，暗逐江云。慢捻轻拢，幽思切、清音谁闻。谩有鸳鸯结带，双垂绣巾。
冯校书挽诗
魏了翁（宋代）

高志峥嵘局九州，直从人表着先筹。
青囊书在鬼神泣，黄绢辞高冰雪羞。
槐里但知矜折角，兰台无复问长头。
玉棺夜入青云去，山是人非白鹤愁。
王郑州挽词
苏轼（宋代）

羡君华发起琳宫，右辅初还鼓角雄。千里农桑歌子产，一时冠盖慕萧嵩。

那知聚散舂粮外，便有悲欢过隙中。京兆同僚几人在，犹思对案笔生风。
惊雷骤雨
阳枋（宋代）

今年春晚天气寒，桃李村村犹未吐。豗击雷声送五更，江皋一阵催花雨。
破虏凯歌二十四首
周麟之（宋代）

可笑狂胡到死狂，欲投马箠渡长江。
始知人语符天意，东向南朝作鬼降。
妻侄师如石同妇见过
晁公溯（宋代）

古人重生孙，欲为王父尸。
尔姑念尔祖，宰木今风悲。
不得见尔生，况当逆妇归。
我独贺乃翁，有妇能奉匜。
食上调滑甘，寒暖视其宜。
更致大夫食，乃翁喜可知。
还家勤五经，进德要及时。
他年悬旌节，门户增光辉。
送元上人游仰山归泐
王庭圭（宋代）

两刹崚嶒隐翠岑，却担拄杖出烟林。来时饱吃东禅饭，归去泥添古佛金。

绝岭松篁青玉瘦，上方渔鼓白云深。是中不可著言句，且听半山鸾凤音。
挽方寺丞
陈宓（宋代）

璧水声名冠上游，蚤年绛帐向荆州。
平生梦寐无尘土，壮岁雍荆拜冕旒。
共拟一麟为国瑞，俄惊五马作仙游。
贞元曾是同朝士，忍见丹旌葬垄丘。
舟中作
陆游（宋代）

三百里湖新月时，放翁艇子出寻诗。
城头蜃阁烟将合，波面虹桥柳未衰。
渔唱苍茫连禹穴，寒潮萧瑟过娥祠。
祖龙虚负求僊意，身到蓬莱却不知。
海会寺清心堂
苏轼（宋代）

南郭子綦初丧我，西来达摩尚求心。
此堂不说有清浊，游客自求随浅深。
两岁频为山水役，一溪长照雪霜侵。
纷纷无补竟何事，惭愧高人闭户吟。
君山
贾至（唐代）

湘中老人读黄老，手援紫藟坐碧草。

春至不知湖水深，日暮忘却巴陵道。
中秋月望十六终夜如昼
苏辙（宋代）

秋气久已到，月明如可期。
云生未望夜，天借极圆时。
冷澈登临未，衰慵起舞迟。
兔闲长捣药，桂老尚生枝。
运转何年住，清明与物宜。
油然任消长，斤斧定何施。
缘识
宋太宗（宋代）

经到玄科大法中，先持道德济阴功。
三清有路人难到，但守虚无一迳同。
纪梦
林景熙（宋代）

江风吹梦到书楼，楼外新鸿数点秋。
葛老巾山空落照，晋时带水尚东流。
鱼虾市散荒烟合，鸟雀门深细草幽。
何处一声长笛起，觉来独客在沧洲。
寄怀张晓亭妹倩二首 其二
安昶（清代）

江城木落雁来宾，策马龙峰望帝宸。纡紫林烟凝晚岫，乱红枫叶逐轻尘。

三千里外增名士，十二山中少故人。何日西窗同剪烛，梁吹夜雨话情亲。
余名宴居之室日一枝巢赋诗以自遣
舒岳祥（宋代）

世事随流水，年华逐北风。
雁横残笛外，人老夕阳中。
听雪三间永，催梅百榼空。
沿溪漉明月，只在最高峰。
夏夜露坐
白玉蟾（宋代）

披襟岸帻藕花桥，一片哀鸿度碧霄。
新月出来真解事，嫩蝉吟得自无聊。
和吕所盘韵
丘葵（宋代）

春岂关侬去，愁缘老易生。
一村俄绿暗，数日又朱明。
细切银丝脍，新尝玉版羹。
便令闻杜宇，自不动乡情。
诸将
汪道昆（明代）

笥中时忆赐衣存，阃外犹传汉使尊。
诸将九边承庙略，单于三世拜朝恩。
清宵剑气回南斗，明月笳声静北门。
任道蹛林千帐在，请看禁御五云屯。
桃叶渡
胡宿（宋代）

怅望情人曲，空留此渡名。一条衣带水，千古石头城。

艳歇双桃色，歌沈两桨声。不堪怀古意，山外夕阳明。
落花
刘文嘉（清代）

天涯芳草绿初匀，肠断庄周醒后身。寂寂小园空有恨，茫茫大地竟无春。

斜风细雨过三月，浅白长红隔一尘。紫玉成烟丽华死，三生何处问前因。
春晴独坐次叔祖阁学韵
张镃（宋代）

䰐鬖绿柳拂垣衣，课蜜蜂忙踏蕊归。须趁一春随意适，极知万事转头非。

添垆麝饼遮残火，拥案尘编绝故韦。便当清欢忘肉味，况安淡泊少甘肥。
四安道中所见 其二十二
牟巘（宋代）

亭亭明月无人伴，一意孤行天地间。怜我扁舟连夜发，肯分清影到苍湾。
招福寺作
释正宗（宋代）

自顾不材同社栎，乘流得坎便为家。体中不快思读易，睡思欲来还煮茶。
啼禽
梅尧臣（宋代）

盆茧未成丝，破裤劝可脱。
安知增羞颜，赤胫衣短褐。
寄云际寺敬上人
许浑（唐代）

万山秋雨水萦回，红叶多从紫阁来。

云冷竹斋禅衲薄，已应飞锡过天台。
又用韵
李曾伯（宋代）

妆点铜瓶分外春，惜花尤见主翁仁。
自怜白发衰如许，空对花前忆故人。
句
释希昼（宋代）

落日横秋岛，寒涛兀夜船。
丙申秋八月过渔溪驿驿旧有梅数株尝题诗记今
蔡襄（宋代）

曾把早梅枝，思君在别离。
别离虽云远，万里有还期。
树枯根已拨，人去复何之。
故馆动秋色，云物藏寒曦。
清香不可闻，衰草空繁滋。
一夜平堦雨，辗转良自知。
济源段园
田霢（清代）

辟地东郊外，开门枋口边。山从王屋起，水与孟门连。

处士名犹在，司空园正传。因怀玉川子，对月诵遗篇。
南苑绝句 其四
孙诒经（清代）

望衡对宇喜盈眸，容膝浑如陆地舟。最是绿阴低亚处，十分秋色在营头。
山中即事
文天祥（宋代）

山中方雨笠，天外忽晴丝。
夕钓江澄练，春行路布棋。
乾坤供俯仰，岁月任差池。
有酒如渑在，何妨日问奇。
塞下曲
严仁（宋代）

漠漠孤城落照间，黄榆白苇满关山。千枝羌笛连云起，知是胡儿牧马还。
早雁
胡宿（宋代）

关树来时紫，江枫到日丹。惊弦初月上，避弋太虚宽。

野水涵秋色，霜云结夜寒。终年南北路，未可笑离鸾。
高阳台 秋雨怀三姊五妹
劳纺（清代）

小雨催诗，高柯堕叶，凄凉作尽秋声。恨已难消，秋声更不堪听。

朝来试捲疏帘看，惜庭花、一半飘零。最萧条，篱菊开迟，未著寒英。

家乡迢递三千里，怅怀人滋味，几次曾经。天末遥峰，青青遮断归程。

归书但道安无恙，纵伤心、怕说离情。到重阳，不插茱萸，也自愁生。
题惠山
李郢（唐代）

乳洞阴阴碧涧连，杉松六月冷无蝉。

黄昏飞尽白蝙蝠，茶火数星山寂然。
赵郎中见和戏复答之
苏轼（宋代）

赵子吟诗如泼水，一挥三百八十字。
奈何效我欲寻医，恰似西十藏白地。
赵子饮酒如淋灰，一年十万八千杯。
若不令君早入务，饮竭东海生黄埃。
我衰临政多缪错，羡君精采如秋鹗。
颇哀老子今日饮，为君坐啸主画诺。
竹溪评余近诗发药甚多次韵
刘克庄（宋代）

经旬积潦慵扶杖，拂晓新晴喜晒簑。
掣电光阴难把玩，浮云富贵易消磨。
蜗牛庐只依通德，虫蠹书犹在善和。
除是鬳翁名父子，别无好事者经过。
南山
方献夫（明代）

朝看南山云，暮看南山月。朝莫对南山，南山青不歇。

春采南山芝，冬茹南山雪。四时自往来，南山终不缺。

我歌南山诗，神爽亦飞越。况此山中人，闻当回白发。
送刘唐卿户曹擢第西归
范成大（宋代）

摩挲汉柱怆分襟，邂逅吴船喜盍簪。
别久十年知几梦？情亲万里只初心。
京师为唐约谣
佚名（魏晋）

治身无嫌。唐仲谦。
题赠郑秘书征君石沟溪隐居
白居易（唐代）

郑君得自然，虚白生心胸。吸彼沆瀣精，凝为冰雪容。

大君贞元沆，求贤致时雍。蒲轮入翠微，迎下天台峰。

赤城别松乔，黄阁交夔龙。俯仰受三命，从容辞九重。

出笼鹤翩翩，归林凤雍雍。在火辨良玉，经霜识贞松。

新居寄楚山，山碧溪溶溶。丹灶烧烟煴，黄精花丰茸。

蕙帐夜琴澹，桂尊春酒浓。时人不到处，苔石无尘踪。

我今何为者，趋世身龙钟。不向林壑访，无由朝市逢。

终当解尘缨，卜筑来相从。
风光着柳
王镃（宋代）

春色桥边万缕金，娉娉袅袅弄晴阴。
笼烟罩月多情处，又见丝条染绿深。
别故人
于武陵（唐代）

行子与秋叶，各随南北风。虽非千里别，还阻一宵同。

过尽少年日，尚如长转蓬。犹为布衣客，羞入故关中。
偈六首 其四
释净端（宋代）

村里师子村里弄，眉毛与眼一齐动。开却口，肚里直笼统，不爱人取奉。

直饶弄列帝王宫，也是一场乾打鬨。
赠丁相士
释居简（宋代）

张雪湖家苜蓿盘，坐中著眼恐应难。似华表鹤仍同姓，与华山人不两般。

客舍须寻佳处住，热官多是冷时观。却须索我形骸外，莫作三支一等看。
谢翁子履子进惠诗二首
曾协（宋代）

偶结茅茨一水湄，便从佳士得心期。
可堪大老留青眼，更向诸郎识白眉。
骥足方求千里附，豹文先许一斑窥。
鹤鸣子和君家事，此乐外人那得知。
秋夕不寤
宋祁（宋代）

倦枕回尤数，东方不肯明。
只将无睡耳，终夜著蛩声。
咏白鹭
陈普（宋代）

我在这边坐，尔在那边歇。
青天无片云，飞下数点雪。
宝林讲主所藏米元晖长江万里图
谢肃（明代）

大江浩浩来天地，最忆乘流万里行。击楫每当杨子渡，卜居欲向锦官城。

瞿塘晓峡孤猿断，赤壁秋矶一鹤横。烂醉绿尊还采石，米家船里有馀情。
示诸儿
洪咨夔（宋代）

道大两仪小，身寡万物众，
此心能砥柱，斯文即隆栋。
书从羲孔来，字字济世用。
愈穷理逾邃，如探无底洞。
有书不勤读，惰农失春种。
如何望秋成，箕杵日簸弄。
一经胜籯金，万帙供洛诵。
所愿器业进，增益门户重。
儿童悟易玄，奴婢晓诗颂。
而况以士名，经史懒条综。
古来天目下，谁识三岁贡。
吾翁破天荒，教子斯命中。
顾我肋已鸡，望汝毛犹凤。
诗书气脉续，声价天壤閧。
毋学韩家符，灯火照睡梦。
毋学陶家雍，文档付游纵。
光明发勤苦，奇隽出饿冻。
四壁瓢腹空，一檠铛脚共。
人情易喘筒，世事难算瓮。
野次喜雪
李隆基（唐代）

拂曙辟行宫，寒皋野望通。繁云低远岫，飞雪舞长空。

赋象恒依物，萦回屡逐风。为知勤恤意，先此示年丰。
韩文公
刘黻（宋代）

斯文久矣叹荆榛，一疏披忠彻紫宸。
不忍中原沦左袵，甘寻南土作累臣。
邹轲以后功何逊，鲁道于今脉尚新。
宇宙欲昏星斗落，空山韩木亦悲春。
万年欢 其一 元夕
梁清标（清代）

午夜晴烟，早六街灯火，交侵明月。春树人家，遥傍春城双阙。

迤逦钿车成列。亸罗袖、肤光欺雪。春山澹，止水盈盈，笑看帘幕风揭。

清丝凄切。楼头少妇鸣笙坐，幽恨难说。白马金鞭，知向谁行游歇。

舞榭酒阑烛灭。侯门闭、内筵重设。空伫望、薄倖归来，深闺眉峰双结。
郡圃桃花为风雨所败
顾璘（明代）

寂寞山城二月阑，桃花无数倚春寒。可堪绰约风吹急，更著离披雨打残。
草地寒甚氈帐中读杜诗
汪元量（宋代）

少年读杜诗，颇厌其枯槁。
斯时熟读之，始知句句好。
书生挟蠹鱼，流行万里道。
朱颜日以衰，玄发日已老。
耿耿不圆卿，宁方自为皂。
举目无寸亲，忧伤入怀抱。
炎天冷如冰，碛地不生草。
我马跑沙石，我饥面苍昊。
人马不相离，冻死俱未保。
何当回白日，阴云尽一扫。
赠潘中丞时良尝视北畿学按部南中
王世贞（明代）

十年华省隔鸣珂，惊见勋名霄汉多。揽辔马群空冀北，按章霜色扫牂牁。

中丞饷道专持节，天子宣房宠赐歌。何似君家潘博士，萧条拙宦二毛过。
尾犯
奕绘（清代）

秋潦客来稀，风雨叩门，全真高士。布袜方袍，走百城烟水。

七十载、人心炼熟，五千言、谷神不死。饿来求食饱则弃，余身外无他累。

阴阳生太极，天地万物如此。岂有长生，便长生何事。

参变化、蘧庐万古，顺来往、循环一气。雨晴谈毕，拂袖出门无挂系。
送严二擢第东归
李嘉祐（唐代）

隳官就宾荐，时辈讵争先。盛业推儒行，高科独少年。

迎秋见衰叶，馀照逐鸣蝉。旧里三峰下，开门古县前。
中春
李廌（宋代）

轻挨残花香簌簌，旋剥新笋白纤纤。
伤春煮笋买春酒，短褐破碎人家嫌。
过永宁
白居易（唐代）

村杏野桃繁似雪，行人不醉为谁开。

赖逢山县卢明府，引我花前劝一杯。
次韵和叔并呈叔鱼
赵蕃（宋代）

望望吴楚隔，悠悠兄弟思。
经行偶来过，喜极为成诗。
二父已名世，诸郎皆好辞。
谁云前辈远，未觉此风衰。
观渔舟
李流谦（宋代）

晚晴吏退漫凭栏，注目溪光巧映山。
忽见渔郎轻盪桨，宛如相见在花间。
昆湖夜归
赵希迈（宋代）

渡湖归古县，一望水程赊。
月正帆无影，风横浪有花。
寒更知戍屋，野火是渔家。
拟待春洲暖，重来採荻芽。
乙未元日赋得东望望春春可怜二首 其一
郭之奇（明代）

东望望春春可怜，君恩犹许傍林泉。薇山枉忆黄虞代，桃水应忘魏晋年。

日月为余光早到，风云出此气弥添。春容无数飞前壑，心远方知有地偏。
九月木犀花盛开偶成寄贺黄门克恭
陈献章（明代）

香逐西风起，氤氲入杳冥。不知从此去，几日到辽城。
过习家池亭
王世贞（明代）

山简一时适，习家千古亭。中原天扰扰，刺史日冥冥。

白帢人何在，铜鞮客试听。池留歌眼碧，峰压酒痕青。

胜地真堪醉，清朝渐爱醒。婆娑欲小住，眠鹭起遥汀。
短歌行
曹操（两汉）

对酒当歌，人生几何！
譬如朝露，去日苦多。
慨当以慷，忧思难忘。
何以解忧？唯有杜康。(唯 一作：惟)
青青子衿，悠悠我心。
但为君故，沉吟至今。
呦呦鹿鸣，食野之苹。
我有嘉宾，鼓瑟吹笙。
明明如月，何时可掇？(明明 一作：皎皎)
忧从中来，不可断绝。
越陌度阡，枉用相存。
契阔谈讌，心念旧恩。(谈讌 一作：谈宴)
月明星稀，乌鹊南飞。
绕树三匝，何枝可依？
山不厌高，海不厌深。
周公吐哺，天下归心。
延平津
汪遵（唐代）

三尺晶荧射斗牛，岂随凡手报冤雠。

延平一旦为龙处，看取风云布九州。
绍兴戊午秋因观毕氏所藏定武旧石本兰亭因题
薛仙（宋代）

无心工拙当閒暇，信手纵横尽技能。
朱蜡謄摹犹若此，可怜真迹殉昭陵。
黄宽夫示诗不已自和前二首答之 其二
刘克庄（宋代）

精思巧斲诗家事，缪敬阳尊市道交。杜说新诗犹费改，韩评推字不如敲。

衣传曾饮先师乳，弦绝今无异域胶。欲引蔺卿怀内璧，吾贫未免以砖抛。
岁暮杂题示儿复闻十首
娄坚（明代）

官府何由一，当缘昼接频。贞邪呈水镜，高下入陶甄。

有炀终难蔽，无媒已自亲。圣明方久道，岂少腹心臣。
云仙引 赋樱花
沈曾植（清代）

朱晕唇含，丹华的注，春风绝代东施。娇倚醉，艳倾脂。

鬘云海天照影，独立倾城娇总持。饶李秾芳，比桃斗色，露浥风迟。

红妆休妒棠姿。还误认樱桃留郑时。错莫春心，交加日影，闹煞蜂儿。

香国同根，花王共命，相倚名园交让宜。待修芳谱，旧家须记，西府仙枝。
谢和越王誥赋荣庆堂韵
木待问（宋代）

圣明天子高三皇，耆儒密侍熏天香。
迩英日日御赭床，谟训勤天披云章。
自渐载笔陪班行，讫篇锡赉超异常。
可庆之语荣可傍，青宫妙墨标中堂。
毚碑侈赐昭八方，帝师下顾衡蓬光。
龙堦驺哄喧京坊，锦囊杰句畀杨王。
珠玑袖出亲传觞，一门趋走如群羊。
前瞻几写黼绣裳，抚摩诸子容温庄。
相期事业为忠良，戒之力学无荒唐。
俾尔后业久且长，此思溟海难筹量。
风入松（听琴中弹樵歌）
张炎（宋代）

松风掩昼隐深清。流水自泠泠。一从柯烂归来后，爱弦声、不爱枰声。颇笑山中散木，翻怜爨下劳薪。

透云远响正丁丁。孤凤划然鸣。疑行岭上千秋雪，语高寒、相应何人。回首更无寻处，一江风雨潮生。
游观音庵
马霳（清代）

特为寻幽蹋布鞋，上方高处历重阶。洞空若蚌含澄水，峰峭如锥立乱崖。

相国金鱼随土落，仙人黄鹤著尘埋。烧铅往事多年冷，怪底穷愁未有涯。
次韵维心谢沈尚书惠笔一首
刘一止（宋代）

书生磨吻铅刀铦，君家手笔不退尖。琢成秀句夺天巧，平揖鲍谢奴高钱。

郊寒岛瘦复可哂，汉风楚国真能兼。胸中疾邪茹不吐，但觉忿气生虬髯。

叵堪陈寿书汉实，毫端有口可得钳。尚书昔侍金华讲，论议凛凛秋霜严。

曾将一字窃鲁史，未用三语求阮瞻。分君赐笔助清峭，雕犀镂象光出奁。

如吾朴遫岂足数，半世翰墨徒心潜。老去文章读不入，编帙散乱如投签。

因君穷讨默自愧，僻鲁成痼何时砭。须要尽见君家书，槁死不叹周南淹。

更从湘东觅金管，赏激忠孝祛奸憸。
海陵之堡城 其二
毛珝（宋代）

傍城三十里芙蕖，怪底繁华浙景无。元是近边农事少，全凭莲藕当官租。
映山红慢 竹菇用湘瑟词咏石榴韵
陈维崧（清代）

三月厨娘，乍榨就、桃花茜醋。恰园后篱边，几丛新长，胭脂三五。

湘娥竹下啼猩雨。洒鹃痕映空山暮。算风味世上，侯鲭禁脔应妒。

山馆下、极望嫣然，早已向、幽窗催句。正此际、太常斋日，小摘珊瑚一树。

浣馀还怕芳香损，倩筠篮把红鲜护。傍阑干住。误飞下、衔花燕羽。
随师东
李商隐（唐代）

东征日调万黄金，几竭中原买斗心。
军令未闻诛马谡，捷书惟是报孙歆。
但须鸑鷟巢阿阁，岂假鸱鸮在泮林。
可惜前朝玄菟郡，积骸成莽阵云深。
女子出定
释慧方（宋代）

当机密荐个中玄，女子何因坐佛前。切莫途中为解碍，刻舟求剑实徒然。
满庭芳 中秋坐月，和素嘉甥女
沈宪英（明代）

萤火流光，蛩吟向夕，冰轮碾破瑶天。香飘云外，桂子静娟娟。

对月几人无恙，多半隔、远树苍烟。难逢是、一庭联袂。

把盏看重圆。

无限凄凉况，含毫欲写，累纸盈笺。任金风拂面，玉露侵肩。

还惜良宵景促，无绳系、皓魄长悬。应飞去，广寒宫里，清影共愁眠。
绮霞峰
陈岩（宋代）

欲识晴岚态度奇，直须待到夕阳时。回光倒影山如染，状出馀霞散绮诗。
琐窗寒 北地秋深，月光如雪，凭栏寄咏，聊抒夜思
何振岱（清代）

擪笛吟边，停灯酒后，月高烟净。疏林水色，衬出空青天影。

近二更、霜气棱棱，绝无过雁虚檐静。尽心怜夜好，翠帘欲启，画栏难凭。

微莹。思持赠。念碧海秋深，素娥孤映。虫魂摇曳，怨傍衰梧金井。

遍人间、离思萧凉，梦游也怯郊原迥。待暗香、暖动梅梢，倚斝亲瑶镜。
孝宗明堂前朝献景灵宫八首 其一 盥洗用《乾安》。
郊庙朝会歌辞（宋代）

合宫之飨，报本奉先。钦惟道祖，浚发璿源。驾言谒款，其盥惟虔。

尚监精衷，锡祚绵绵。
寒食清明二首
刘克庄（宋代）

过眼年光疾弹丸，桐华半拆燕初还。
汉宫有烛朱门暖，墨突无烟白屋寒。
宁复斗鸡陪戏社，颇思携鹤访孤山。
今年秫与金同价，偶得茅柴且尽欢。
金刚随机无尽颂·非说所说分第二十一
释印肃（宋代）

无说名真说，唯有□迦叶。
无闻而闻闻，四七当头别。
落花篇
林应亮（明代）

东邻昨夜飞红雨，落花如霰随风举。
千丛缀绮谢繁枝，九陌垂青隐芳树。
忆昨芳妍乍放时，含娟凝艳骋容姿。
盈盈绛帻承曦暖，烨烨瑶英泛露滋。
地拟昆溟霞作幄，门连阊阖玉雕题。
昆溟阊阖非人境，喜得繁华荐清景。
共讶同心照日开，坐怜并蒂临风整。
鸣弦伐鼓斗春菲，列彩飞觞延昼永。
为君催晓下朱楼，为君欢燕淹华省。
华省朱楼春昼迟，雕栏色色自称奇。
蝶翅轻穿翡翠筠，龙柯误触秋千丝。
名园岂辨烟和树，名卉难分菌与芝。
名园名卉色非一，夺目瑶华纷转日。
总多富贵卫张门，不让风流王谢室。
风流富贵擅谁家，照耀纵横本自夸。
别有仙葩吐仙种，疑从琼岛泛琼华。
绿畹斜攒珠蕊树，玉盘遥挂赤城花。
万斛香中贮甘露，五云芝上护流霞。
霞飞露染春光暮，东邻远客西邻戍。
鸾镜佳人愁里看，雁门征客暗中度。
此情难语北征人，此情偏入东家妇。
百啭莺呼作怨声，一叶花飞减妆素。
莺花岁暗可重新，节物朝来已非故。
簇陌游丝逐飙空，垂堤空梗向流东。
含香故弄妆台上，袭暖偏留舞袖中。
含香袭暖竟何处，乍入东墙复西署。
悠扬未识飘零归，寂历如随风雨去。
乍惊叶萼忽辞丛，何况飘廊兼委路。
随蓬不恋故根春，冲燕宁知托巢羽。
梧桐井畔映光寒，桃李蹊阴暮色阑。
蟋蟀机残催锦字，凤凰楼迥乏青鸾。
青鸾锦字总迢绝，见此令人心欲折。
败叶逢君可赠题，孤条感妾能生檗。
掇叶攀条聊自持，回簪转黛顾容仪。
茱萸锦上红尘恨，杨柳声中玉笛悲。
三千图画怜芳迹，十二阑干凋翠眉。
青苔忍诵蘼芜调，红树曾题芍药诗。
题诗欲寄远行客，春风相忆故园陌。
瑶池千岁始重看，锦瑟三春勿轻掷。
镜湖西岛言事寄陶校书
方干（唐代）

樵猎两三户，凋疏是近邻。风雷前壑雨，花木后岩春。

文字不得力，桑麻难救贫。山禽欺稚子，夜犬吠渔人。

未必圣明代，长将云水亲。知音不延荐，何路出泥尘。
简郭梅豁乞竹
何毓秀（清代）

为爱浮筠覆药栏，肯烧玉版佐朝餐。南湖杜若香同瘦，西郭荼蘼月共寒。

问字客来阴作席，抱琴人至箨为冠。奚童草就平安报，日日柴门一探看。
有怀苏八长史
于慎行（明代）

三苏称大雅，季子复能文。老作诸侯客，名高国士群。

别心燕塞雨，旅舍鹊湖云。家学枚皋在，词坛已策勋。
长安在何许二首之一
贺铸（宋代）

长安在何许，疑是青天上。
矫首遡西风，溪云断人望。
书事 其二
张侃（宋代）

今年气候迟，五月寒尚在。花柳已稀疏，轩窗颇潇洒。

提携一书已，转盼十五载。自拂蛛蝥去，文字生光彩。

名起致人嫌，俗冗令我浼。袖手细旁观，小大立可待。

樵夫唱竹枝，渔人歌欸乃。清适付傥来，浪语免后悔。

吾家儒代耕，官卑谨勤怠。入夜倾碧香，聊用浇磊块。
晚步湖上
陆游（宋代）

云薄漏春晖，湖空弄夕霏。
沾泥花半落，掠水燕交飞。
小倦聊扶策，新晴旋减衣。
幽寻殊未已，画角唤人归。
鱼虾相望
张耒（宋代）

悲欢回首两茫然，忆别龙门又半年。
应是旧时歌舞处，和风开冻一层天。
录别 其六
李攀龙（明代）

四海一黄鹄，千里命其俦。悲风厉胡马，踯躅鸣相求。

何况同袍友，从此远行游。离别无慷慨，去去且复留。

白日没边城，回首望中州。浮云西北飞，河汉东南流。

视夜常苦早，寒冬正悠悠。明月烛罗帏，严霜切绸缪。

俛仰已自喻，谁能不怀忧。
锡山闲咏四首 其一
王季珠（清代）

无人不爱惠山泉，我酌山泉一怅然。知己若非逢陆羽，收名定价属何年。
随牒至南康军呈李宰四首
曾丰（宋代）

蹀躞骐骝去路宽，西清太冷北门寒。
且将东观编摩手，来作南康拊字官。
忆昔二首 其二
岳珂（宋代）

升平当暇岁，遐迩屡丰年。环辙道万里，轺车开两川。

干戈今满地，剑栈漫梯天。试向长淮望，冯高更怃然。
喜雨
孟郊（唐代）

朝见一片云，暮成千里雨。凄清湿高枝，散漫沾荒土。
过洞庭二首
孔武仲（宋代）

杳杳湖天极目中，波光日暮两陶溶。
舟离庙步湾环水，帆指东山缥缈峰。
昔日南征期饮马，今朝北去想骑龙。
归来若得醉乡隐，愿化春醪万顷醲。
送宪使江寺簿赴召
程公许（宋代）

沃野三千里，春风十六城。
顾忧宁易释，遣送定非轻。
忆昔光华赋，随轩老稚迎。
根株探吏蠹，疴癢察人情。
汉纳宁疏漏，周原数按行。
堰渠丰{禾罢}稏，犴户绝笞榜。
六诏寂无警，三农容杂耕。
与民为父母，敛惠到孤惸。
江汉今犹昔，人才世载英。
颓流无砥柱，公道莽榛荆。
能使薰莸别，端由藻鉴明。
纲条虽整肃，襟度乃恢宏。
行路无思犯，濡丝已载赓。
前旒应渴见，方底趣终更。
岂有坳堂水，能容碧海鲸。
伫翔幽谷羽，入啭上林莺。
闻道宗风媺，推高月旦评。
荣非同象笏，爱亦异金籯。
博士尤姱节，端公更直声。
流芳镌琬琰，仍世盛簪缨。
早并胶庠彦，同为馆下生。
诗书勤澡濯，声誊响鉴鍧。
棘路仙班近，麻坛守绂荣。
徒劳将使指，未足殿修名。
王事犹多难，朝阳待一鸣。
吾君元盛德，庙算岂佳兵。
鹬蚌牢相守，貔貅滞远征。
秋砧霜户，晓角连营业员。
纵幸齐疆复，难轻海上盟，
所忧新鬼大，何日泰阶平。
世论难撑拄，天时会扩清。
狼心宁易厌，鲂尾恐加赪。
椎剥无余算，丝何忍取赢。
急须元气护，可使内忧并。
否极当逢泰，屯余合遇亨。
丝论九天下，羽翼一朝成。
已卜皇图永，宁忧敌势勍。
公归瞻负扆，朝罢谒阿衡。
勿吝谋猷告，频将氏里倾。
致身须豹尾，平武即鹏程。
有客青衫陋，逢人白眼瞠。
愧无长袖舞，愁对短灯檠。
天悯龙钟极，身遭鉴赏精。
监车华锦绣。土鼓发韺{音巠}。
披豁叨深眷，睽违耿素诚。
谁云鸳序远，忍欠鲤鱼烹。
愿效鹰鸇击，生憎虎豹狞。
送公腾召驾，撩我动心旌。
湔祓惭褒衮，凄凉乏报琼。
松筠青不落，看取岁峥嵘。
挽实斋刘尚书
王义山（宋代）

紧官都做了，只欠到台司。
言路古之直，经筵帝者师。
极中五福备，天下达尊推。
方曳星辰履，商山已茹芝。
颂十玄谈·祖意
释印肃（宋代）

透网金麟犹滞水，识神照觉非知已。
肯心鸟道即菩提，三文买竭庐陵米。
以诗句咏梅·疎枝的皪樽前影
方蒙仲（宋代）

耻与俗同犀，惟有身随影。
不谓世尘中，梅亦更此境。
谢传神平上人
李覯（宋代）

蕞陋徒烦妙笔传，呼儿看了独凄然。
丹青不解随人老，相似都来得几年。
宫词
张公庠（宋代）

小宴轻阴挑菜时，才人来进赏春诗。
翔鸾台下梅先萼，射鸭池边柳未丝。
送珊上座归育王
白玉蟾（宋代）

一双膝胫两条铁，一掬精神一团雪。
早曾火燄上翻身，鸳帏不把丁香结。
风吹香囊满路香，知君也结钦山辙。
忽然洗面摸得鼻，方知皮下各有血。
急携柏子礼孤云，后来足迹遍江浙。
阿育王山仓廪空，百指张颐欲嚼舌。
延寿堂中几病僧，囊无挑药寒彻骨。
见君把个无孔笛，吹起还乡曲一阕。
此来漳泉走一遭，庞翁犹在波旬灭。
拄杖挑起空中云，钵盂漉上波心月。
默随春色归故山，江路梅花先漏泄。
遂邀君来香一爇，重把篇诗呈丑拙。
此行拗折老藤条，选佛场中作英杰。
君今三千里外行，不步程途犹自别。
恰似一壶冰，千古光莹彻。
五日观潇湘图
谢翱（宋代）

五日泣江蓠，骚人沉佩褋。年深吊古客，满门垂艾吊。

既垂青艾吊，复竞画舟楫。明时内阁子，供奉进瑶帖。

岂复怀沅湘，历舜愬往牒。江流物色改，看画泪承睫。

彷佛旧居人，指点失故业。三户空鸟啼，九疑列如堞。
九锁步虚词·第九朝元锁
陈洵直（宋代）

矫首太霞真，飞忱紫微垣。
委蜕速霞举，脱洒人命门。
羽葆交芝云，琳琅飚神旛。
九锁度灵钥，五气身朝元。
送常倅陆盘隐
释居简（宋代）

昔人未强仕，不食太官粟。悠然于此时，已展籋云足。

人生五马贵，入手弗转瞩。我恐州县间，不足峙鸾鹄。

蜀仙负郭田，二顷旧锄玉。千年玉不槁，丁宁戒刍牧。

陶山元祐家，文采世相属。它日访襟期，需君玉田熟。
四景 其四
释慧空（宋代）

快霁初无象，豁然千里间。十年归客眼，一点沃洲山。
僦屋里仁坊
邓林（宋代）

谪居何处好逍遥，仁里深深远市嚣。夜色满帘湖上月，秋声到枕海门潮。

上林鹓侣空相忆，南浦鸥群苦见招。覆载无私天地德，暂容閒散在渔樵。
主簿程同年和永平门诗再赋四绝因以赠别 其三
王十朋（宋代）

才知端如杜下平，异时何止任专城。三年俛首栖榛棘，行作冲霄鸾凤声。
春宫
林洪（宋代）

桃李六宫寂，君王在石渠。
临鸾悔梳洗，女色不如书。
偈颂一百三十六首
释惟一（宋代）

泯志灰心，参禅学道。
无烦恼中，自讨烦恼。
可不向老胡来已前，试著眼看，
自己分上有何欠少。天童恁么道，
不入深村入荒草。不许夜行，
投明须到。
颂古一百二十一首
释宗杲（宋代）

两处牢关击不通，纤尘不动自乖宗。
忽然业镜百杂碎，黄面矍昙失却踪。
读沈德润诗卷
孙觌（宋代）

系马门前柳，投鞭息吾驾。青林合扶疏，木杪抗风榭。

沈郎天骨清，众垤立嵩华。闭阁卧读书，一榻过僧夏。

尤工五字律，句法窥鲍谢。无穷真炙輠，有味乃食蔗。

我老复何为，齿发日夜化。寅缘苇间见，拊髀起一咤。

悬知掷地响，自欲补天罅。坐令长安楮，顿起千金价。
和雪声雪中见怀长句
谢迁（明代）

澥天刚风吹霰雪，澥壖静昼潮声澈。远村烟树影明灭，寂寞江声断鱼鳖。

闭门缩首避寒冽，对酒高歌睡盂缺。念及疲癃心尚切，调燮当年惭就列。

遭际风云敢容悦，旧隐归来山巀嵲。秋风门巷悬我辖，知己相逢怜久别。

握手欢颜溢眉睫，王阳畏途轻九折。往事经心耳犹热，稽康有书交未绝。

再续前盟忘蹇劣，岁寒来往两山窟。雪磴云崖自天设，橘中乐事龙缟袜，卒岁优游共丹穴。
将宿松溪罗汉舟小不果渡乃宿资寿二首 其一
朱松（宋代）

霜馀野水尚能深，隔见僧檐出短林。一苇欲航心未稳，故穿危径取墙阴。
郡楼书怀
田锡（宋代）

馆殿尝为侍从臣，出分忧寄牧黎民。时平事简多公暇，楼迥风黎欲暮春。

树杪壶关千嶂叠，天边漳水绿波新。帝乡永日凭栏望，心羡浮云向紫宸。
题画 其二
朱诚泳（明代）

九月霜清柿叶稀，芦花深处见渔矶。等閒和得沧浪曲，不管人间是与非。
征夫
杜甫（唐代）

十室几人在？千山空自多！
路衢惟见哭，城市不闻歌。
漂梗无安地，衔枚有荷戈。
官军未通蜀，吾道竟如何？
喜友自南来
杨大纶（清代）

知君不失望，目断越南舟。急见如新友，欢然道旧愁。

溪云增秀霭，坞竹倍清幽。莫动思归楫，江头惊白鸥。
次韵王子钦上元感事三首 其一
孙觌（宋代）

寒雨吹黄屋，胡星照紫宸。龙沙万里去，灯市七年春。

感恋丹心折，悲吟白发新。孤臣卧江海，老泪满衣巾。
贺新郎·宿雨轻飘洒
刘克庄（宋代）

宿雨轻飘洒。少年时、追欢记节，同人于野。老去登临无脚力，徙倚屋东篱榭。但极目、海山如画。千古惟传吹帽汉，大将军、野马尘埃也。须彩笔，为陶写。鹤归旧里空悲咤。叹原头、累累高冢，洛英凋谢。留得香山病居士，却入渔翁保社。怅谁伴、先生情话。樽有葡萄簪有菊，西凉州、不似东篱下。休唤醒，利名者。
失题二绝 其一
李之仪（宋代）

投老还家髀肉消，霜天何处换金貂。一樽帝所欢犹在，翻恐醒来尚寂寥。
西林八景 其六 喷珠泉
陈谟（明代）

满地碎珠玑，向日腾光彩。昨梦穷河源，天澄万星海。
忆南中
谭用之（五代）

碧江头与白云门，别后秋霜点鬓根。长记学禅青石寺，

最思共鬓落花村。林间竹有湘妃泪，窗外禽多杜宇魂。

未棹扁舟重回首，采薇收橘不堪论。
戴国和得潘衡墨法于意言之外今携之湖湘必有识之者作诗以送之
王庭圭（宋代）

老潘胶法秘不传，君独得之乃其天。此法彷佛如参禅，忽然有省夜不眠。

又如神仙换骨法，应手不自知其然。湖东大帅天下贤，词源如海笔如椽。

本是玉堂挥翰手，正要此物供磨研。醉题李白三百首，扫尽将军九万笺。

老潘殁来知几年，声名始落潇湘川。君不见吕洞宾，竹丝篮子乌纱巾。

长安市上无人识，唤作湖西卖墨人。
赠吴世英分教宜兴
湛若水（明代）

夜瓮分江水，春茶煮楚云。为君浇舌本，六籍细条分。
题陈叔茂二亭·观澜
方岳（宋代）

喷腾浙江潮，奔放吕梁水。
人情骇奇观，所见涛浪耳。
见浪不见澜，滔滔者皆是。
天晴风日佳，试叩二三子。
八月望夜不见月有感
宋祁（宋代）

素波凉晕淡层城，怊怅三年此夜情。
独捲疏帷成默坐，暗虫相应作秋声。
东庄晚眺
徐熥（明代）

旧游风景易蹉跎，古路松阴翳薜萝。樵唱尽归门巷寂，萧萧残柳夕阳多。
送周职方致仕还乡
杨荣（明代）

字水仁山是故乡，先朝簪绂有馀光。道宗茂叔家声远，派接磻州世泽长。

分职王门多谏诤，横经泮水育才良。蒹葭己历秋霜老，桃李曾沾化雨香。

秩转成均秦博士，名高粉署汉仙郎。握兰久著金闺籍，投老先辞玉笋行。

天上正期星北拱，云边惊见雁南翔。五湖归去舟应远，三径行吟菊未荒。

昼听松风閒偃仰，夜看萝月自徜徉。二疏汉代高风在，九老香山俗虑忘。

此日分携歌白雪，满头素发陋冯唐。
偈倾一百三十三首
释法薰（宋代）

独能岗上，慧日峰前。
云月是同，溪山各异。
正法眼，破沙盆。
劝君更尽一杯酒，西出阳关无故人。
富溪八景富 其八 再赠
李昌祺（明代）

下邳壮节伊谁如，谈兵早读孙吴书。夜庐母冢辄流血，晓陷敌阵随捐躯。

西江都帅誇贤子，为子为臣亦如此。承欢敌忾嗣前人，岂直相传袭金紫。

大廷宠赠祖父功，明威昭勇官资崇。碑烦史笔制词美，诰锡奎章题字浓。

怙恃九原嗟不作，想像音容空泪落。致养无由奉笋鲑，竭诚但愿倾葵藿。

裨校同推智略深，亲恩国事两关心。吾知燕颔封侯相，汉代将军重见今。
讯甿
刘禹锡（唐代）

刘子如京师，过徐之右鄙。其道旁午，有增增，扶斑白，挈羁角，赍生器，荷农用，摩肩而西。仆夫 告予曰：“斯宋人、梁人、亳人、颍人之逋者，今复矣。”予愕而讯云：“予闻陇西公毂之止，方逾月矣。今尔曹之来也，欣欣 然似恐后者，其闻有劳徕之簿欤，蠲复之条欤，振赡之格欤，硕鼠亡欤，礐狗逐欤！”曰：“皆未闻也。且夫浚都，吾政之上游也。自巨盗间衅而武臣颛焉。牧守由将校以授，皆虎而冠。子男由胥徒以出，皆鹤而轩 。故其上也子视卒而芥视民，其下也鸷其理而蛑其赋，民弗堪命，是轶于他土。然咸重迁也，非阽危挤壑，不能违之。囊者虽归欤成谣，而故态相沿，莫我敢复。今闻吾帅故为丞相也，能清净画一，必能以仁苏我矣。其佐尝宰京邑也，能诛豪右，必能以法卫我矣。奉斯二必而来归，恶待事实之及也！”

予因浩叹曰：“行积于彼而化行于此，实未至而声先驰。声之感人若是之速欤！然而民知至至矣，政在终终也。”尝试论声实之先后曰：“民黠政颇，须理而后动，斯实先声后 也。民离政乱，须感而后化，斯声先实后也。立实以致声，则难在经始；由声以循实，则难在克终。操其柄者能审是理，俾先后终始之不失，斯诱民孔易也。”
次韵补柳子厚八愚诗
汪炎昶（宋代）

海仙怜憨凝，相嬉幻蓬岛。
池县孤影直，云增危势好。
鹤盘意欲下，树滋色难老。
春风慎披拂，勿侨生凡草。
峡江送高峻 其一
解缙（明代）

梅雨初收欲晓晴，白沙官路马蹄轻。大安桥上簪缨集，为送高人上玉京。
园居杂兴四十三首 其三十 桔
黄衷（明代）

芳根连楚泽，题作洞庭君。几树园池上，相看岁未分。
叶盘新摹丁敬身隐君像属题
丁丙（清代）

砚林钱塘江上人，祖述龙泓丁隐君。负米踏麴供其亲，余力读书常龂龂。

下数汉唐上周秦，鼎彝碑碣通《说文》。篆刻绝艺无等伦，与诸鸿博张一军。

词科掌录扬清芬，庭前诸子皆有闻。张纱古弄屋荆榛，集庆寺后荒秋坟。

独留遗像传风神，抱膝坐石全天真。叶子好学忘清贫，暇操铁笔镌贞珉。

私淑前哲香瓣薰，艺林名重同千春。
次韵晁大舅祖子应
赵蕃（宋代）

离骚皎皎在湖湘，冀北茫茫失乘黄。
徒手岂能探虎穴，敝车安得绕羊肠。
外家文律况吾祖，有作岁时常一囊。
天遣南来端有意，要须健笔写秋光。
幽兰寄向文刚二绝句 其二
王庭圭（宋代）

连夜风吹碧玉枝，山深寒重得香迟。穷秋故出迈往韵，要就高人觅好诗。
上湖广总领赵郎中
曹彦约（宋代）

春风湓浦驻行轩，独许愚儒夜叩关。
六路方迎新遣使，五年犹念旧登门。
薄缘未许南楼分，归梦唯惊丙夜魂。
幸自秋江好天色，一帆风月际真源。
除夕前一日归舟夜泊曲涡市宿治平寺
杨万里（宋代）

江宽风紧折绵寒，滩多岸少上水船。
市何曾远船不近，意已先到灯明边。
夜投古寺冲泥入，湿薪烧作虫声泣。
冷窗冻笔更成眠，也胜疏篷仰见天。
市人歌呼作时节，诗人两滕高於颊。
还家儿女问何如，明日此怀犹忍说。
边事
彭秋宇（宋代）

边头无日不秋风，荐食无厌更启戎。
谁拥貔貅专玉帐，不收鹦鹉着金笼。
江曾飞度量丝熟，襄已重围堕甑同。
安得扶持今社稷，重来韩岳数英雄。
范正献书毕帖赞
岳珂（宋代）

士之以道义相从，岂计其功，
而况乎公。当其任紬绎唐事之寄，
所以极简编之从容。亦既上成书于迩英，
而公犹得以三百年之鉴，信其遗风。
则是一纪之淹，乃所以就百世之功。
石渠兰台，片言帝聪，
考盘弗为，皦然初终，
尤以见公子于元丰。盖尽其魏阙之心，
而裕陵之于温国，未尝不知其畎亩之忠也。
此帖之存，公心天通。
诋斥之诬，吁嗟麟穷。
清平乐
朱雍（宋代）

雪开瑶径。素蕊迎春影。楼上玉声三弄定。无奈幽香翻阵。

凌晨不事铅华。化工却付春花。流水残阳江上，清随月色低斜。
山中即事
赵汝回（宋代）

白日荒荒过不知，荼蘼开了觉春归。山家卖笋樱桃熟，河水生萍柳絮飞。

久雨一晴萤火出，闰年三月杜鹃稀。沉沉松竹烟岚冷，惭愧高僧借袷衣。
腊日四首
张耒（宋代）

日暖村村路，人家迭送迎。
婚姻须岁暮，酒醴幸年登。
箫鼓儿童集，衣裳妇女矜。
敢辞鸡黍费，农事及春兴。
周锡自蜀归浙
袁说友（宋代）

东瓯西浙两夤缘，齐止金陵万里船。
风月醉中同客梦，簿书丛里读诗篇。
怀归念我方投劾，勇去输君已著鞭。
岁晚江空帆力满，长安春好正朝天。
夜泊马当
梁元柱（明代）

天涯何事忘飘泊，万里惊涛此独眠。石角吹流鸣夜月，江门掩独锁朝烟。

孤帆远指青天外，尊酒谁过白雁前。却笑艕人催晓发，蓑篷犹系小渔船。
自分胜亭沿留鱼涧度玢碧梁
王世贞（明代）

孤亭介林端，隐显表异岐。高树上干霄，万卉发华滋。

绝涧若修上，屈曲复逶迤。微飙激清波，鳞甲忽参差。

游鱼迷故径，落英恋回漪。绝壑架飞梁，可以探翠微。

所至与目谋，焉知足力疲。
桥上闻薝葡香
赵蕃（宋代）

曾闻薝葡林，自是佛世界。何许郁若风，飘飖能自在。

不然山之灵，作意现奇怪。于此證香严，通途盖亡碍。
梅坳题石
严而舒（明代）

香雾萦回蝶翅舒，西陵松柏未湮垆。铜台艳粉埋金锁，瑶水花湮疗玉鱼。

螓首巫云伤冶鬓，蝇头唐韵想遗书。彩虹化后嫣香歇，曳雪谁留汉使车。
简萧东夫
虞俦（宋代）

向来一瓣为南丰，纵使能诗也坐穷。
千里望中同夜月，五言城里带春风。
人言止酒今直止，君自中书岂不中。
莫道天工全愦愦，满头白发亦何公。
寄阮郎诗
张碧兰（隋代）

郎如洛阳花，妾似武昌柳。两地惜春风，何时一携手。
大众仰观
释印肃（宋代）

多身一体少人知，不体无空自执迷。
除非妙达斯三昧，个裹圆观始不疑。
偈颂七十八首
释正觉（宋代）

心不自心始是心，眼不见眼始是眼。
堂堂无影迹，历历绝思惟。
明满环中，兔怀夜月。
翠横海上，犀晕秋山。
直须及尽玄微，始解承当底事。
题晋祠
汪藻（宋代）

一脉泉随天地老，悠然洗尽半生心，
欲令惠及生民远，须道仁生此水深。
圣母慈灵昭住古，高题崇号重来今，
登祠拜罢秋无际，目极西城万亩阴。
洞仙歌·双凤西瓜
姚燮（清代）

软沙镵净，恰琼波初浸。鸽翠驼红错秋锦。记星期七夕，画阁箫残，深深拜，祝到鸳鸯佳谶。

银刀葱手削，唾碧沾衫，抵过醍醐玉卮饮。蒋市满斜阳，黄蝶交飞，怯几度、蔓篱猧寝。

甚旧谱、桐幺太娇纤，便新样偷来，绣双圆枕。
南江酒家
楼钥（宋代）

南江舟楫饱经行，桥外人家最可人。剩种寒杉映修竹，快沽村酒趁鲜鳞。

潮痕落草橹声动，日脚衔山凉意新。酷爱老樟横卧处，他时来此坐垂纶。
前休处士余君挽词
戴栩（宋代）

事向生前了，名逾死后新。
溪山三尺冢，诗酒四时春。
急义先乡社，忧民问缙绅。
蜃江才一苇，恨阻送车尘。